#

Aprobat
prin Hotărîrea Guvernului nr.\_\_\_\_\_\_\_\_\_\_\_
din \_\_\_\_\_\_\_\_\_\_\_\_\_\_\_\_ 2016

**Regulament**

**de organizare și desfășurare a programelor de postdoctorat**

Regulamentul de organizare și desfășurare a programelor de postdoctorat (în continuare – Regulament), elaborat în conformitate cu prevederile Codului Educației al Republicii Moldova nr. 152 aprobat la 17 iulie 2014, stabilește caracterul unitar al procesului de pregătire a cadrelor științifice de calificare superioară și cadrul general de organizare și desfășurare a postdoctoratului în Republica Moldova.

1. **Dispoziţii generale**
2. Prezentul Regulament constituie cadrul normativ care reglementează organizarea și desfășurarea programelor de postdoctorat din Republica Moldova, în scopul realizării cercetărilor științifice fundamentale și aplicative avansate.
3. Regulamentul are ca obiectiv stabilirea unui cadru minim de referință pentru principiile de organizare, desfăşurare și finanţare a activităţilor de cercetare știinţifică fundamentală şi aplicativă avansată, prin programe de postdoctorat și promovarea de proceduri şi principii pentru garantarea calităţii în organizarea şi desfăşurarea acestora.
4. Programele de postdoctorat sînt organizate în cadrul şcolilor doctorale ale instituţiilor de învăţămînt superior şi ale consorţiilor sau parteneriatelor naţionale şi internaţionale autorizate provizoriu sau acreditate, conform legii.
5. **Programele de postdoctorat**
6. Programele de postdoctorat asigură un cadru instituțional pentru aprofundarea și extinderea experiențelor de cercetare dobîndite de cercetători în cadrul studiilor superioare de doctorat, ciclul III.
7. Programele de postdoctorat sunt destinate persoanelor ce deţin o diplomă de doctor şi au o durată de pînă la 3 ani.
8. Programele de postdoctorat se pot realiza sub îndrumarea unui consultant științific, care deține titlul de doctor habilitat, și este abilitat cu dreptul de conducător de doctorat.
9. Programele de postdoctorat vizează tematici şi domenii de cercetare în conformitate cu direcțiile strategice instituționale, naționale și internaționale.
10. **Organizarea concursului de proiecte din fonduri publice**
11. Anunţul deschiderii competiţiei de proiecte finanţate din fonduri publice se postează pe pagina web a organizatorului, simultan cu anunțul deschiderii competiției naționale a proiectelor științifice doctorale, și conţine în mod obligatoriu următoarele informaţii:
12. Prezentarea domeniului de cercetare a proiectelor eligibile la competiţie și calendarul acţiunilor;
13. Condiţiile de eligibilitate a cercetătorilor postdoctorali;
14. Condiţiile de eligibilitate a consultanților științifici;
15. Instrucţiunile de elaborare şi prezentare a propunerilor de proiecte;
16. Criteriile şi modul de evaluare şi selectare a propunerilor de proiecte care vor fi finanţate;
17. Informații de contact;
18. Pot depune propuneri de proiecte persoanele care dețin titlul de doctor, și care nu au beneficiat anterior de burse postdoctorale finanțate de la bugetul de stat. Candidații care au obținut titlul de doctor peste hotare prezintă o copie legalizată a certificatului de recunoaştere şi echivalare a diplomei de doctor obţinute peste hotare, eliberat de către autoritatea națională abilitată pentru confirmarea titlurilor ştiinţifice.
19. Proiectul de cercetare postdoctorală depus la concurs include obligatoriu:
20. CV-ul candidatului în format Europass;
21. titlul proiectului, scopul și obiectivele, planul și metodologia cercetării;
22. datele consultantului științific(după caz): nume/prenume, certificatul de abilitare, lista celor mai importante publicații în domeniul de cercetare al proiectului.
23. instituţia organizatoare în care proiectul urmează să fie realizat;
24. contribuţiile personale la dezvoltarea temei de cercetare(articole, monografii, brevete, etc)
25. Instituţiile organizatoare de programe de postdoctorat vor asigura accesul echitabil al candidaţilor la programele de postdoctorat, vor garanta transparența procedurilor de admitere la postdoctorat, dar şi a criteriilor de evaluare şi a standardelor de competență solicitate candidaţilor.
26. Instituțiile organizatoare de programe de postdoctorat vor prezenta dosarele candidaților la Ministerul Educației pentru evaluarea acestora.
27. Fiecare proiect depus la concurs este evaluat de cel puţin doi experţi independenţi, specialişti în tematica de cercetare a proiectului, în conformitate cu criteriile şi modul de evaluare şi selectare a propunerilor de proiecte publicat în anunțul deschiderii competiției, cu evitarea conflictelor de interese, conform bunelor practici internaționale și cu respectarea acestui regulament.
28. Proiectele sunt selectate pentru finanţare în ordinea descrescătoare a punctajului obţinut în urma evaluării.
29. În urma concursului de proiecte, instituţia finanţatoare încheie contract de finanţare cu instituţia organizatoare de postdoctorat.
30. Concursul de proiecte din fonduri publice se realizează în conformitate cu o metodologie elaborată de către Ministerul Educației.
31. **Finanțarea programelor de postdoctorat**
32. Programele de posdoctorat pot fi organizate din surse publice sau private.
33. Instituțiile organizatoare de programe de postdoctorat pot finanţa programe de postdoctorat şi din proiecte de cercetare-dezvoltare.
34. Programele de postdoctorat organizate din surse publice se organizează prin competiție de granturi postdoctorale.
35. Planul de granturi postdoctorale se aprobă anual de către Guvern la propunerea Ministerului Educației, în coordonare cu ministerele implicate.
36. Surse de finanțare pentru programele de postdoctorat pot fi: mijloace financiare din fonduri publice, mijloacele instituțiilor și organizațiilor private, sursele externe de finanțare, fondurile speciale ale instituțiilor de învățămînt superior și ale organizațiilor din sfera științei și inovării, mijloacele personale ale postdoctoranzilor.
37. Mijloacele financiare necesare derulării programelor de postdoctorat sunt acordate sub forma granturilor postdoctorale, care includ bursa postdoctorandului, cheltuielile de cercetare și cheltuielile pentru remunerarea consultantului științific.
38. Remunerarea consultantului științific se realizează în număr de 120 de ore academice anual pentru fiecare cercetător postdoctorand.
39. Instituţia organizatoare are dreptul de a sista finanţarea programului de postdoctorat în condiţiile în care constată neîndeplinirea obiectivelor şi/sau a programului de cercetare asumat.
40. În cazul neîndeplinirii contractuale ale programului de postdoctorat- prezentarea tezei de doctor habilitat sau a sintezei lucrărilor științifice publicate relevante la nivel național și internațional, postdoctorandul este obligat să restituie jumătate din suma obținută prin grant conform clauzelor contractuale.
41. **Desfășurarea programelor de postdoctorat**
42. Pe durata realizării programului de postdoctorat, postdoctorandul se poate încadra, prin cumul, în funcţia de cercetător ştiinţific sau cadru științifico-didactic în instituţii de învăţămînt superior sau în organizaţii din sfera ştiinţei şi inovării, în conformitate cu prevederile legislaţiei în vigoare.
43. Instituţia organizatoare de programe de postdoctorat are obligaţia de a monitoriza desfășurarea programului de postdoctorat conform planului de cercetare.
44. La sfîrşitul fiecărui an de activitate, cercetătorul postdoctorand prezintă un raport de activitate Consiliului științific al instituţiei organizatoare.
45. **Drepturi şi obligaţiuni ale părţilor**
46. Drepturile şi obligaţiunile postdoctoranzilor, ale consultanților științifici şi ale instituţiilor organizatoare de programe de postdoctorat se stabilesc în contractul programului de postdoctorat, încheiat cu fiecare postdoctorand în parte şi este semnat de postdoctorand, de instituția organizatoare, și de consultantul științific.
47. Postdoctorandul are următoarele drepturi:
48. să beneficieze de acces la infrastructura de cercetare;
49. să beneficieze de acces la sursele de informare și documentare, conform legislaţiei în vigoare;
50. să aleagă un consultant științific, în caz de necesitate;
51. să solicite instituției organizatoare, întemeiat şi o singură dată pe durata implementării proiectului, schimbarea consultantului științific;
52. să beneficieze de mobilități naționale și internaționale, în limita mijloacelor disponibile;
53. să beneficieze de sprijin instituțional pentru participarea la conferințe sau congrese științifice, seminare naționale și internaționale în domeniul de cercetare;
54. să participe la sesiuni de comunicări științifice în vederea valorificării rezultatelor cercetărilor sale științifice;
55. să beneficieze de valorificarea dreptului de autor și/sau a drepturilor de proprietate intelectuală asupra produsului sau creației originale realizate în cadrul programului de postdoctorat, în conformitate cu prevederile legislației în domeniu;
56. să întrerupă , din motive temeinice, programul de postdoctorat, în condițiile stabilite prin regulamentul instituțional de postdoctorat, pe durate de timp care nu depășesc 2 ani. Durata programului se prelungește cu perioadele cumulate întreruperilor aprobate. În perioada de grație finanțarea grantului postdoctoral încetează, iar postdoctorandul nu poate beneficia de bursa individuală și nici consultantul științific nu poate beneficia de îndemnizația corespunzătoare pentru îndrumarea postdoctorandului.
57. Postdoctorandul are următoarele obligațiuni:
58. este responsabil pentru realizarea programului de postdoctorat în corespundere cu obligațiunile contractuale asumate ;
59. prezintă anual Consiliului științific instituțional rezultatele cercetării obținute și gradul de realizare a obiectivelor propuse;
60. oferă informații actualizate privind derularea proiectului (cel puțin rezumatul proiectului și lista actualizată a publicațiilor rezultate din proiect) pentru pagina web a instituției organizatoare;
61. respectă etica și buna conduită în cercetarea științifică;
62. Postdoctorandul și consultantul științific sunt responsabili de respectarea eticii și bunei conduite în cercetarea științifică.
63. **Finalizarea programelor de postdoctorat**
64. Programele de postdoctorat finalizează cu susținerea publică a tezei de doctor habilitat sau în baza sintezei lucrărilor științifice publicate.
65. Titlul de doctor habilitat se obține în baza tezei de doctor habilitat sau în baza sintezei lucrărilor științifice publicate.
66. În caz de necesitate, postdoctorandul poate beneficia de o perioadă de grație suplimentară de 2 ani, fără finanțare, pentru obținerea titlului de doctor habilitat.
67. Titlul de doctor habilitat se conferă de către instituția care a organizat programul de postdoctorat, iar confirmarea titlului și eliberarea diplomei se realizează de către autoritatea națională abilitată pentru confirmarea titlurilor științifice.
68. În cazul constatării nerespectării standardelor de calitate sau de etică profesională, inclusiv în cazul constatării plagiatului, Comisia de Etică este obligată să analizeze sesizarea și să prezinte concluziile Consiliului Științific, întru revocarea titlului de doctor habilitat, iar autoritatea națională pentru confirmarea titlurilor științifice retrage diploma de doctor habilitat în rezultatul acestei decizii.
69. Postdoctoranzilor care au început programe de postdoctorat înaintea intrării în vigoare a prezentului regulament le este aplicabilă legislația în vigoare la data începerii programelor pe care le implementează, dar nu mai tîrziu de 10 ani de la data aprobării temei.